ഉയര്ന്ന രക്തസമ്മര്ദ്ദം മോന്സണ് മാവുങ്കല് ആശുപത്രിയില്, പരിശോധനയ്ക്ക് ശേഷം കോടതിയിലെത്തിക്കും കൊച്ചി: തട്ടിപ്പുകേസില് അറസ്റ്റിലായ മോന്സണ് മാവുങ്കലിനെ ഉയര്ന്ന രക്തസമ്മര്ദ്ദത്തെ തുടര്ന്ന് എറണാകുളം ജനറല് ആശുപത്രിയില് പ്രവേശിപ്പിച്ചു. നിരീക്ഷണത്തിന് ശേഷം മോന്സണെ കോടതിയില് ഹാജരാക്കുമെന്നാണ് ലഭ്യമായ വിവരം. രാഷ്ട്രീയ, പൊലീസ്, സിനിമ മേഖലയിലെ ഉന്നതരുമായുളള ബന്ധം ഉപയോഗിച്ച് മോന്സണ് നിരവധി പേരെ കബളിപ്പിക്കുകയും അതിനുപുറമെ വിവിധ തട്ടിപ്പുകള് നടത്തുകയും ചെയ്തു എന്നതിന് നിരവധി തെളിവുകള് പുറത്തുവരികയാണ്. കലൂരിലെ ഇയാളുടെ വീട്ടില് ഇപ്പോള് റെയ്ഡ് നടക്കുകയാണ്. തനിക്കെതിരെ പരാതി നല്കിയ അനൂപിനോട് കൊച്ചിയിലെ വീട്ടില് മുഖ്യമന്ത്രി എത്തുമെന്നും തന്റെ പക്കലുളള സ്വര്ണം കൊണ്ടുളള അമൂല്യശേഖരം വിലയിരുത്താന് ഡിജിപിയായിരുന്ന ലോക്നാഥ് ബെഹ്റ എത്തുമെന്നും മോന്സണ് ഭീഷണിപ്പെടുത്തുന്ന ശബ്ദസന്ദേശങ്ങള് പുറത്തുവന്നിട്ടുണ്ട്. ഇയാള്ക്കെതിരെ ഇപ്പോള് ഉയരുന്ന ആരോപണങ്ങളില് സാമ്ബത്തിക തട്ടിപ്പിന് പുറമേ, സ്വര്ണക്കടത്ത്, മനുഷ്യക്കടത്ത് എന്നിവയുമുണ്ട്. 15 വയസില് താഴെ മാത്രം പ്രായമുളള പെണ്കുട്ടികളെക്കൊണ്ട് ഇവിടെ മസാജിംഗ് നടത്തിയതായും മുന് ഡ്രൈവര് അജിത്ത് അഭിപ്രായപ്പെട്ടിട്ടുണ്ട്. മോന്സണെതിരെ പരാതി നല്കിയ അജിത്തിനോട് ചലച്ചിത്ര താരം ബാല പരാതി പിന്വലിക്കാന് ആവശ്യപ്പെട്ട് വിളിച്ചതും വിവാദമായി. എന്നാല് മോന്സണ് തട്ടിപ്പ് നടത്തുന്ന ഒരുവ്യക്തിയാണെന്ന് തനിക്ക് തോന്നിയിട്ടില്ലെന്നായിരുന്നു വിവാദത്തോട് ബാല അഭിപ്രായപ്പെട്ടത്. ലോക്നാഥ് ബെഹ്റ പൊലീസ് മേധാവിയായിരുന്ന കാലത്ത് മോന്സണെതിരെ ഇ.ഡി അന്വേഷണത്തിന് ശുപാര്ശ ചെയ്തിരുന്നു. 2019 മുതലാണ് ഇയാള്ക്കെതിരെ കേസുകള് വന്നുതുടങ്ങിയത്.